A Bizottság 494/98/EK rendelete

(1998. február 27.)

a 820/97/EK tanácsi rendeletnek a szarvasmarhafélék azonosítási és nyilvántartási rendszerének keretében minimálisan alkalmazandó közigazgatási szankciók tekintetében történő végrehajtására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a szarvasmarhafélék azonosítási és nyilvántartási rendszerének létrehozásáról, továbbá a marhahús és marhahústermékek címkézéséről szóló, 1997. április 21-i 820/97/EK tanácsi rendeletre [1] és különösen annak 10. cikke e) pontjára,

mivel a 820/97/EK rendelet 21. cikke értelmében a tagállamok által bevezetett minden szankciónak arányban kell állnia a jogsértés súlyával; mivel a szankciók indokolt esetben magukban foglalhatnak az állatok érintett állattartó gazdaságba vagy gazdaságból történő mozgására irányadó korlátozásokat;

mivel az e rendeletben előírt szankciókat kell alkalmazni, ha a szarvasmarhafélék azonosítására és nyilvántartására előírt feltételek be nem tartása vélelmezhetően olyan, különösen a közösségi állat-egészségügyi jogszabályok megsértésére vezet, amelyek veszélyeztethetik az emberi és állati egészséget; mivel szankciók szükségesek a rendszer megfelelő finanszírozásának és működésének biztosításához is;

mivel a 820/97/EK rendelet 21. cikkének (2) bekezdésére tekintettel e rendeletnek kell megállapítania a közigazgatási minimumszankciókat a tagállamok számára, nyitva hagyva azt a lehetőséget, hogy a tagállamok más nemzeti közigazgatási vagy büntetőjogi büntetéseket határozzanak meg a jogsértések súlyának figyelembevételével;

mivel szankciókat kell megállapítani egyes olyan helyzetekre vonatkozóan, amelyekben nem tartják be a 820/97/EK rendelet rendelkezéseit; mivel az ilyen helyzetek magukban foglalhatják az azonosítással és nyilvántartással, díjak kifizetésével és bejelentéssel kapcsolatos minden vagy néhány követelmény be nem tartását; mivel ha egy meghatározott gazdaság esetében 20 %-ot meghaladja azon állatok aránya, amelyek vonatkozásában nem tartották be teljesen a 820/97/EK rendeletben előírt azonosítási és nyilvántartási követelményeket, az intézkedések a gazdaságban jelen lévő valamennyi állatra vonatkoznak;

mivel ha két munkanapon belül nem bizonyítható valamely állat azonossága, ezt az állatot késedelem nélkül meg kell semmisíteni, az állat-egészségügyi hatóságok felügyelete mellett és az illetékes hatóság részéről nyújtott kártérítés nélkül;

mivel figyelembe véve a 820/97/EK rendelet alkalmazásának menetrendjét, e rendeletnek sürgősen hatályba kell lépnie;

mivel az ebben a rendeletben előírt intézkedések összhangban vannak az Európai Mezőgazdasági Orientációs és Garanciaalap Bizottságának véleményével,

ELFOGADTA EZT A RENDELETET:

1. cikk

(1) Ha egy gazdaságban egy vagy több állat a 820/97/EK rendelet 3. cikkében megállapított rendelkezések egyikének sem felel meg, korlátozást kell bevezetni az állatok e gazdaságba irányuló vagy onnan történő minden mozgására.

(2) Ha egy állat tartója nem tudja bizonyítani az állat azonosságát két munkanapon belül, ezt az állatot késedelem nélkül meg kell semmisíteni, az állat-egészségügyi hatóság felügyelete mellett és az illetékes hatóság részéről nyújtott kártérítés nélkül.

2. cikk

(1) Olyan állatok esetében, amelyek vonatkozásában nem tartották be teljes mértékben a 820/97/EK rendelet 3. cikkében megállapított azonosítási és nyilvántartási követelményeket, az e követelményeknek való teljes megfelelésig csak ezen állatok mozgására kell azonnali korlátozást bevezetni.

(2) Ha egy adott gazdaságban 20 %-ot meghaladja azon állatok száma, amelyek vonatkozásában nem tartották be teljes mértékben a 820/97/EK rendelet 3. cikkében megállapított azonosítási és nyilvántartási követelményeket, azonnali korlátozást kell bevezetni a gazdaságban lévő valamennyi állat mozgására.

Azonban a 10-nél nem több állatot tartó gazdaságokra ez az intézkedés csak akkor vonatkozik, ha kettőnél több azon állatok száma, amelyek a 820/97/EK rendelet rendelkezéseivel összhangban nem teljes mértékben azonosítottak.

3. cikk

Ha egy állattartó nem fizeti meg a 820/97/EK rendelet 9. cikkében említett díjat, a tagállamok a marhalevelet visszatarthatják vagy annak kiadását visszautasíthatják ezen állattartó vonatkozásában. Amennyiben egy állattartó ismétlődően nem fizeti meg ezt a díjat, a tagállamok korlátozhatják is az állatok mozgását ezen állattartó gazdaságába és gazdaságából, e rendelet 21. cikkével összhangban.

4. cikk

(1) Ha egy állattartó elmulasztja bejelenteni az illetékes hatóságnak a gazdaságába irányuló és onnan történő mozgást a 820/97/EK rendelet 7. cikke (1) bekezdésének második albekezdésével összhangban, az illetékes hatóság korlátozhatja az állatok e gazdaságba irányuló, illetve onnan történő mozgását.

(2) Ha egy állattartó elmulasztja bejelenteni az illetékes hatóságnak egy állat születését vagy elhullását, a 820/97/EK rendelet 7. cikke (1) bekezdésének második albekezdésével összhangban, az illetékes hatóság korlátozza az állatok e gazdaságba irányuló, illetve onnan történő mozgását.

5. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Rendelkezéseit 1998. március 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. február 27-én.

a Bizottság részéről

Franz Fischler

a Bizottság tagja

[1] HL L 117., 1997.5.7., 1. o.

--------------------------------------------------